
Gázok okozta szeizmikus anomáliák a Balaton példáján.

    A Balaton területe kiváló lehetőséget ad a nagyfelbontású szeizmikus leképezésre, köszönhetően a felszíni víztest jó akusztikus csatolásának. A Balatonon ezért az ELTE Geofizikai Tanszéke korábban számos alkalommal végzett ilyen jellegű szeizmikus mérést. A szelvények értelmezését az iszapban található gázok nehezítik, így azok helyzetének ismerete egyre inkább fontossá vált. A sekély gázok vizsgálata emellett a Balaton ökológiai állapotának szempontjából is rendkívül érdekes, így a gázjelenségek pontos megértése fontos környezettudományi feladat.
   A gázanomáliák vizsgálatának előfeltétele a szeizmikus adatok megfelelő előkészítése. A vízi szeizmikus szelvények feldolgozása során a cél a Balaton hullámzásából adódó zavaró hatás korrigálása és az eredeti amplitúdó-viszonyok visszaállítása. Ezek révén a sekély gázok analizálásához reális információkat kaphatunk.
   Jelen tanulmányban áttekintem a vízi szeizmikus kutatás alapjait és módszereit, valamint irodalmi példák alapján általános képet adok a sekély gázokról. Bemutatom a szeizmikus adatfeldolgozás lépéseit, majd szelvényeken illusztrálom a balatoni gázjelenségek különböző típusait. A gázjelenségeket ezt követően olyan csoportokba rendeztem, amelyek a későbbiekben megkönnyíthetik a gázanomáliák azonosítását és értelmezését. Előzetes vizsgálataim alapján úgy vélem, jelentős eredményeket a későbbiekben a gázokhoz kapcsolódó fizikai paraméterek részletes statisztikai alapú geofizikai analízise hozhat.



